ดันเอสเอ็มอีขอรับรองมาตรฐานดันยอดขาย
เอสเอ็มอีแบงก์หนุนผู้ประกอบการรายเล็ก มีเครื่องหมายรับรองมาตรฐานต่างๆ เพื่มยอดขาย พร้อมหนุนสินเชื่อต่ำให้ยกระดับ
30 เม.ย. 2562

เอสเอ็มอีแบงก์หนุนผู้ประกอบการรายเล็ก มีเครื่องหมายรับรองมาตรฐานต่างๆ เพื่มยอดขาย พร้อมหนุนสินเชื่อต่ำให้ยกระดับ
นายพงชาญ สำเภาเงิน รองกรรมการผู้จัดการ รักษาการแทนกรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ เอสเอ็มอีแบงก์ กล่าวว่า จากผลสำรวจการที่ผู้ประกอบการเอสเอ็มอีมีเครื่องหมายรับรองมาตรฐานต่างๆ จะสร้างประโยชน์แก่เอสเอ็มอีมากมายหลายด้าน ไม่ว่าจะเป็นช่วยยกระดับธุรกิจให้ได้รับความเชื่อถือ ขยายตลาด เพิ่มรายได้ และเพิ่มโอกาสเข้าถึงสินเชื่อมากยิ่งขึ้น
ขณะเดียวกัน ยังมีกลุ่มผู้ประกอบการที่ต้องการได้รับมาตรฐานต่างๆ แต่ยังไม่สามารถทำได้ โดยขาดปัจจัยสำคัญ คือ ความรู้ และเงินทุน ดังนั้น เอสเอ็มอีแบงก์ในฐานะสถาบันการเงินเพื่อการพัฒนา จะเข้าไปช่วยยกระดับพาเข้าสู่มาตรฐาน ผ่านกิจกรรมเติมทักษะต่างๆ เช่น อบรม สัมมนา เป็นต้น
นอกจากนี้ เอสเอ็มอีแบงก์ยังเตรียมสินเชื่อไว้รองรับ ผ่านโครงการ "สินเชื่อเพื่อยกระดับเศรษฐกิจชุมชน" (Local Economy Loan) สนับสนุนให้ผู้ประกอบการมีเงินทุน เพื่อปรับปรุงยกระดับธุรกิจเข้าสู่มาตรฐาน โดยคิดดอกเบี้ยต่ำ ผ่อนนานถึงสูงสุด 7 ปี บุคคลธรรมดา 3 ปีแรกเพียง 0.42% ต่อเดือน ปีที่ 4-7 อัตราดอกเบี้ย MLR ต่อปี และหากยกระดับเป็นนิติบุคคล อัตราดอกเบี้ยจะถูกลงไปอีก 3 ปีแรกเพียง 0.25% ต่อเดือน ปีที่ 4-7 อัตราดอกเบี้ย MLR ต่อปี